McCormick บริษัทเครื่องเทศ ที่ใหญ่สุดในโลก
“ไม่ว่าคุณจะอยู่ที่ไหนบนโลกนี้ คุณมีโอกาสที่จะได้กินอาหารและเครื่องดื่ม ที่ปรุงรสด้วยผลิตภัณฑ์ของ McCormick”   McCormick  บริษัทเครื่องเทศที่ใหญ่สุดในโลก มีส่วนแบ่งตลาดมากถึง 20% ทั่วโลก นั่นอาจตีความได้ว่า ทุกๆ ร้านอาหาร 100 ร้านบนโลกนี้ จะมีร้านที่ใช้ผลิตภัณฑ์ของแบรนด์นี้ถึง 20 ร้าน  เรื่องราวของบริษัทนี้น่าสนใจอย่างไร ลงทุนแมนจะเล่าให้ฟัง..
9 ก.ย. 2562

McCormick บริษัทเครื่องเทศ ที่ใหญ่สุดในโลก / โดยลงทุนแมน
“ไม่ว่าคุณจะอยู่ที่ไหนบนโลกนี้ คุณมีโอกาสที่จะได้กินอาหารและเครื่องดื่ม ที่ปรุงรสด้วยผลิตภัณฑ์ของ McCormick”
McCormick 
บริษัทเครื่องเทศที่ใหญ่สุดในโลก มีส่วนแบ่งตลาดมากถึง 20% ทั่วโลก
นั่นอาจตีความได้ว่า ทุกๆ ร้านอาหาร 100 ร้านบนโลกนี้ จะมีร้านที่ใช้ผลิตภัณฑ์ของแบรนด์นี้ถึง 20 ร้าน
เรื่องราวของบริษัทนี้น่าสนใจอย่างไร
ลงทุนแมนจะเล่าให้ฟัง..
หากนึกถึงเครื่องเทศ หรือเครื่องปรุงต่างๆ 
เราต้องคิดถึง ประเทศในแถบเอเชีย ที่เต็มไปด้วยแหล่งเครื่องเทศนานาชนิด
แต่ รู้หรือไม่ว่า บริษัทเครื่องเทศที่ใหญ่ที่สุดในโลก นั้น 
ไม่ได้เป็นของ ประเทศในเอเชีย แต่กลับเป็นของ สหรัฐอเมริกา..
McCormick มีผลิตภัณฑ์ที่หลากหลาย ตั้งแต่เครื่องเทศ ซอส ไปจนถึง อาหารสำเร็จรูป
แต่ที่เราอาจจะคุ้นเคยกันมากที่สุดคงเป็น เครื่องเทศ เกลือ และพริกไทย ที่วางเรียงกันอยู่ในโซนเครื่องปรุง แทบทุกห้างสรรพสินค้า รวมทั้งในประเทศไทย
เรื่องราวของ McCormick นั้นเริ่มต้นมาจากการผลิต ไซรัป รูตเบียร์ และสารสกัดต่างๆ ในห้องเล็กๆ ที่มีพนักงานอยู่เพียง 2-3 คน เท่านั้น
โดยในช่วงแรก McCormick ใช้วิธีจำหน่ายแบบเดินขายตามหน้าประตูบ้าน
สินค้าของ McCormick นั้นขายดีจน 7 ปีต่อมาได้เข้าซื้อโรงงานเครื่องเทศ และนั่นก็คือจุดเริ่มต้นของธุรกิจที่สร้างมูลค่าให้บริษัทกว่าแสนล้านบาทในปัจจุบัน
ธุรกิจหลักของ McCormick นั้นแบ่งเป็น 2 ส่วนใหญ่ๆ คือ 
1. หมวด Consumer เป็นผลิตภัณฑ์เครื่องปรุงที่มีขายตามร้านสะดวกซื้อ หรือห้างสรรพสินค้าทั่วไป 
2. หมวด Flavor Solutions คือทำส่งโรงงาน หรือร้านอาหารขนาดใหญ่นั่นเอง
เรามาดูรายได้ของ บริษัท McCormick & Company กัน
ปี 2016 รายได้ 135,912 ล้านบาท กำไร 14,551 ล้านบาท
ปี 2017 รายได้ 148,931 ล้านบาท กำไร 14,708 ล้านบาท 
ปี 2018 รายได้ 166,640 ล้านบาท กำไร 28,757 ล้านบาท
โดยในปี 2018 สัดส่วนรายได้แบ่งเป็น
หมวด Consumer 102,223 ล้านบาท
หมวด Flavor Solutions 64,417 ล้านบาท
โดย หมวด Consumer นั้นมีสัดส่วนมากถึง 60% 
และ ยอดขายส่วนใหญ่มาจาก เครื่องเทศ ผงปรุงรส และสมุนไพร
แล้วการเติบโตของบริษัทเครื่องเทศ เครื่องปรุงต่างๆ นั้นบอกอะไรกับเรา?
ในอุตสาหกรรมอาหาร เราอาจจะได้เห็นการปิดตัวลง และการขยายกิจการใหม่ๆ
แต่สุดท้ายแล้วโลกนี้กำลังบริโภคอาหารมากกว่าเดิมทุกวัน
เรื่องนี้สะท้อนไปยังอุตสาหกรรมเครื่องเทศที่เติบโตดี สวนทางกับ เศรษฐกิจ ที่เหมือนว่ากำลังแย่
สำหรับในประเทศไทยนั้น McCormick อาจจะยังไม่เป็นที่นิยม เนื่องจากมีราคาสูงเพราะเป็นสินค้านำเข้า และในบ้านเราหาซื้อวัตถุดิบได้ง่ายจากแบรนด์ท้องถิ่น
แต่สำหรับทั่วโลก McCormick ทำหน้าที่เป็นผู้รวบรวม และนำเสนอเครื่องเทศให้กับผู้บริโภค โดยมีรายได้หลักแสนล้านบาท ซึ่งถ้ามาจดทะเบียนในตลาดหลักทรัพย์แห่งประเทศไทย บริษัทนี้ก็จะใหญ่เป็นลำดับต้นๆ เลยทีเดียว
ปิดท้ายด้วยข้อมูลที่น่าสนใจ
จากการเติบโตของ McCormick ที่ผ่านมา
รู้หรือไม่ หากเราลงทุนในหุ้นของบริษัทนี้เมื่อ 10 ปีก่อน
ปัจจุบัน หุ้นนั้นจะมีมูลค่าสูงขึ้น 5 เท่า..
----------------------
Blockdit แอปที่เป็นเหมือน คลังความรู้ขนาดใหญ่ อ่านฟรี 
โหลดเลย 
----------------------
References
-
-
-
-
-
.